Malema jammer oor vrou slaan-opmerkingJulius Malema en Mantwa Matlala Foto: Twitter Julius Malema, leier van die EFF, het Donderdag om verskoning gevra dat hy in die parlement gesê het pres. Cyril Ramaphosa het sy vrou geslaan. “My vrou is seergemaak deur kwaadwillige en skadelike opmerkings deur ŉ ANC LP, wat aan die media en tydens die debat oor die staatsrede herhaal is,” het Malema gesê oor Boy Mamabolo se uitlatings dat Malema sy vrou slaan. Dié opmerking het Malema Dinsdag so warm onder die kraag gehad dat hy teruggekap het deur te sê Ramaphosa het sy voormalige vrou, Nomazizi Mtshotshisa, met wie hy tussen 1991 en 1993 getroud was, geslaan. “Hy het vir Nomazizi geslaan. Sy sou by [oudpres. Jacob] Zuma daaroor kla,” het Malema Dinsdag gesê. Ramaphosa het Donderdag tydens die debat oor die staatsrede aan Malema om verskoning gevra vir Mamabolo se uitlatings. “Ek en my vrou het lank oor die president se verskoning gepraat,” het Malema Donderdag in ŉ verklaring gesê. “Ek wil graag herhaal dat ek nog nooit in my lewe my hand vir my vrou of enige ander vrou gelig het nie. Indien daar enige bewyse is om hierdie stelling te weerlê, is ek bereid om as LP en president van die EFF te bedank, selfs nog voor die saak voor ŉ hof kan dien,” sê Malema. Hy sê hy beskou die optrede van Mamabolo as ŉ manier om politieke punte te wen, aangesien dit meer as een keer herhaal is. “As ek nou terugdrink, besef ek ek moes nie tot dieselfde vlak gedaal het as die ANC nie. Ek is nou spyt oor hierdie wyse van persoonlike verdediging omdat die saak van geslagsgebaseerde geweld so ŉ ernstig saak in ons land is. Ek hoop die president en sy familie kan my verskoning aanvaar wat ek opreg bied.” Hy het ook jammer gesê aan alle Suid-Afrikaners wat in die proses beledig is. “Ek het my verskoning persoonlik aan die president oorgedra in ŉ telefoonoproep en hoop ons albei kan nou daarvan vergeet.”